***Οι Κομμουνιστές*** (γαλλικός τίτλος: *Les Communistes*) είναι το πέμπτο μυθιστόρημα του μυθιστορηματικού κύκλου *Ο πραγματικός κόσμος* του Λουί Αραγκόν, που δημοσιεύτηκε στο Παρίσι από το 1949 έως το 1951 σε έξι τόμους και ξαναγράφηκε το 1966-1967.

Το ιστορικό πλαίσιο του έργου είναι από την άνοιξη του 1939, απαρχές του Β' Παγκοσμίου Πολέμου, έως την ήττα της Γαλλίας τον Ιούνιο του 1940. Αναμειγνύοντας ιστορικά γεγονότα, μυθοπλασία και αυτοβιογραφικά στοιχεία, ο Αραγκόν παρουσιάζει αυτή την ιστορική περίοδο και τη ζωή και τους αγώνες της εργατικής τάξης. Το έργο κατατάσσεται στο είδος του σοσιαλιστικού ρεαλισμού.

Παρουσίαση
----------

Όλα τα μυθιστορήματα του μυθιστορηματικού κύκλου του Λουί Αραγκόν *Ο πραγματικός κόσμος*, έχουν ως προοπτική ή τέλος τον πόλεμο. Αλλά, ενώ τα πρώτα τέσσερα σταματούν εκεί, υπονοώντας τη φρίκη που θα ακολουθούσε χωρίς να την περιγράφουν, οι *Κομμουνιστές* διασχίζουν το κατώφλι, περιγράφοντας τη βία του μετώπου και «το όργιο αίματος». Η ιστορία καλύπτει αρχικά τον Παράξενο πόλεμο, δίνοντας έμφαση στην αντικομμουνιστική καταστολή. Τελειώνει με την ιστορία της γαλλικής ήττας τον Ιούνιο 1940.

Το έργο γράφτηκε από το 1948 έως το 1951. Το αρχικό σχέδιο του Λουί Αραγκόν ήταν να αφηγηθεί ολόκληρο τον Β' Παγκόσμιο Πόλεμο, αλλά εγκατέλειψε την ιδέα μετά από έξι μυθιστορήματα.

Το κύριο θέμα αυτού του πολιτικού και στρατευμένου μυθιστορήματος είναι ο πόλεμος. Ο Λουί Αραγκόν, μέλος του Κομμουνιστικού Κόμματος Γαλλίας, δεν αναφέρεται στην ανάγκη για έναν ειρηνικό κόσμο, όπως παρουσιάζεται στην πλειονότητα των πολεμικών μυθιστορημάτων που εκδόθηκαν μετά το 1918, αλλά στην περιγραφή του κομμουνιστικού αγώνα, του παρελθόντος και του μελλοντικού, κυρίως στην ανάγκη νέων αγώνων, οραματιζόμενος «έναν άλλο κόσμο». Ο πόλεμος εμφανίζεται ως η ευκαιρία να εμπλακεί το μυθιστόρημα σε μια άλλη σύγκρουση, άλυτη τη στιγμή της συγγραφής του έργου: έναν ιδεολογικό πόλεμο, που αντιπαρέθεσε δύο ιδεολογίες και οδήγησε σε έναν άλλο πόλεμο, τον Ψυχρό Πόλεμο. 

Το τεράστιο μυθιστόρημα των 1.500 σελίδων χωρίζεται σε πέντε εποχές:

1. Φλεβάρης-Σεπτέμβρης 1939
2. Σεπτέμβρης-Νοέμβρης 1939
3. Νοέμβρης 1939-Μάρτης 1940
4. Μάρτης-Μάης 1940
5. Μάρτης-Ιούνης 1940.

Μεταφράσεις στα ελληνικά
------------------------

* *Οι Κομμουνιστές* (1ος τόμος) μετάφραση: Τ. Δημητρούλια - Δ. Παπακωνσταντίνου, εκδόσεις Σύγχρονη Εποχή, 1989
* *Οι Κομμουνιστές* (2ος τόμος) μετάφραση: Τ. Δημητρούλια - Δ. Παπακωνσταντίνου,, εκδόσεις Σύγχρονη Εποχή, 1990
* *Οι Κομμουνιστές* (3ος τόμος) μετάφραση: Τ. Δημητρούλια - Δ. Παπακωνσταντίνου, εκδόσεις Σύγχρονη Εποχή, 1992
* *Οι Κομμουνιστές* (4ος τόμος) μετάφραση: Τ. Δημητρούλια - Δ. Παπακωνσταντίνου, εκδόσεις Σύγχρονη Εποχή, 1993
* *Οι Κομμουνιστές* (5ος τόμος) μετάφραση: Τ. Δημητρούλια - Δ. Παπακωνσταντίνου, εκδόσεις Σύγχρονη Εποχή, 1994

Παραπομπές
----------

1. ↑ . «babelio.com/livres/Aragon-Les-communistes-Poche-».
2. ↑ . «louisaragon-elsatriolet.org/Les Communistes d'Aragon : roman de guerre, roman en guerre». Αρχειοθετήθηκε από το πρωτότυπο στις 24 Ιουνίου 2022. Ανακτήθηκε στις 16 Απριλίου 2022.
3. ↑ . «decitre.fr/livres/les-communistes».
4. ↑ . «books.openedition.org/Le roman politique ou le refus du roman à thèse».
5. ↑ . «databac.fr/pdf/communistes-les-resume-louis-aragon-2».
6. ↑ . «diastixo.gr/arthra/aragorn-tsouprou».
7. ↑ . «dimitroulia.gr/textes/livres-revues/aragoncommunistes.pdf» (PDF).
8. ↑ . «sep.gr/eshop/siggrafeas/aragkon-l/». Αρχειοθετήθηκε από το πρωτότυπο στις 29 Μαΐου 2022. Ανακτήθηκε στις 16 Απριλίου 2022.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* BNF: cb13618764x (data)

 |

 |